khistorydata/jeongjo-sjw-relations huggingface dataset:
정조 6년 · 목
領議政徐命善曰。今日特行常參。而左右揆皆造朝。國事誠幸甚矣。予曰。果然矣。向於左相之批。已悉予意。而畏約之操。端凝之儀。予所深歎。而自在先朝。已躋崇班。今玆枚卜。誠非偶然。至於右相。卽予舊日賓僚。而恬雅文識。已諭前批。況卿之先卿。受知 先朝。每以不能盡用爲敎。今日爰意豈淺淺。左議政洪樂性曰。三陳血懇者。非敢效先輩之例。誠以萬無承當之望。故罄竭衷情。顒俟處分。亟賜允許。予曰。卿之所奏。萬萬過矣。右議政李福源曰。廊廟重器。姻婭相避。法典甚嚴。日前別諭。雖以前輩已例爲敎。如臣不似。何敢援引乎。卽賜改正。千萬伏祝。予曰。俄已諭於左相。而卿言又如此。予則一言而蔽之曰過矣。此正卿等共貞之時。勿復過辭也。予曰。卿等初登筵席。其有嘉謨嘉猷之可聞者乎。樂性曰。第今鎭安之道。惟在明義理嚴懲討矣。亂臣賊子。豈有如丙申以後諸逆之凶悖者乎。至於蔡濟恭事。亦可見矣。相奏臺章。臚列無餘。其可容貸乎。亟允三司諸臣之請焉。予曰。前右相事。非特慨然而已。以不分明無脈絡之語。公然陷人於惡逆之科。天下寧有是耶。此何等重大之事。必有明證然後。始可發說。而以道路所傳。質言於筵席。惟彼重臣之遭罹罔極。姑舍是。其爲駭四方之聽。貽後日之弊。當如何哉。大臣雖不可指奏言根。而至於出自某人之口。入於某人之耳。則有何可諱之事耶。今以依俙彷佛之事。無中生有。誠可慨惜矣。樂性曰。伏承下敎。不勝惶懍。予謂判府事李徽之曰。君臣之間。貴在無隱。俄者下敎。實出無隱。而只是就事論事而已。予無深意於卿。卿勿介懷也。卿素有休休之量。予所歎尙。日前敦諭。亦有所云。而向日朝參時事。實非所期於卿。開棘之敎。不幸有中。李義行之疏出矣。其所構誣汚辱之說。實是朝廷之變怪。尙何言哉。徽之曰。伏承下敎。不勝惶感。而此事關係重大。不可不嚴討矣。予曰。卿所謂所間云者。旣是道路所傳。則以道路之說。驅人於惡逆之科者。是豈成說乎。徽之曰。臣雖無親聽處。而此說膾炙。次次相傳。與道路之說有異。且於朝參日。與諸大臣坐於外班時。諸大臣以此說有所言。故臣果以諸大臣之言。登筵仰奏矣。予曰。李判府事旣已得聞於諸大臣爲言。諸大臣何無所奏乎。判府事鄭存謙曰。臣則在外班時。初無言矣。命善曰。其日臣果言於外班。臣何敢不直陳乎。臣請先被重罪矣。徽之曰。雖因諸大臣之言。有所得聞。而臣旣奏於前席。願被威罰焉。樂性曰。前右相實爲慨然矣。旣已筵奏之後。何可以得聞諸大臣之說。更爲證言乎。殿下若又俯詢於諸大臣。事面極涉如何。伏望勿爲遍問於諸大臣焉。予曰。左相之言。是矣是矣。新卜之後。初筵建白。若是得體。不負予枚卜之意矣。予聞判府事之言。方左右顧而莫知爲言。此際左相一言。可以扶植國體。誠極欽嘆矣。命善曰。左相則得體矣。臣則益惶悚矣。臣旣有酬酢。何可移罪於判府事乎。予曰。卿何如是自輕乎。不必以外班酬酢之說。自請被罪矣。今日事端。實由於判府事之筵奏。判府事若以爲法受過之意。請被其罪。則予欲使之一仲廉隅矣。徽之曰。臣雖被重勘。實所甘心矣。予曰。今日筵中光景甚不好。國體又不知落何幾層。古人所謂國事將日非云者。政是今日之謂也。予每經一番賓筵。慮有意外事端。常若芒刺之在背。今日事又甚 不幸。予欲無言。到今善後之道。誠不知何以爲之。而第勿以此等更爲提說。以爲一分鎭安之道而已。然彼重臣則忽因意外之事。尙在不生不滅之中。亦豈不冤枉乎。從今以後。予不欲復聞此事。卿等諒之。予曰。卿須看今日朝廷。寧不寒心。遭時孔艱。事故層生。喬木世家。多致顚敗。完人幾希。位著苟簡。又從以今日逐一人。明日擠一人。則將至空朝廷而後已。此豈細故也哉。予方平蕩做治。凡於用捨之際。初不以色目二字。留着胸中。舊時所謂東西南北之人。合而用之。尙有不能備位之嘆焉。古有攪金銀銅鐵。爲一器之語。而譬之目下朝象。則各鑄一器。初非可論。攪而成之。亦無其望。此予所以必欲調劑而全保者也。今乃以無根沒捉之事。驅人惡逆之科。則非但有開棘之嫌。又況玆事。卽予所不忍聞。或閱記注。至丙春鞠案及伊秋凶疏。尙不覺心神飛越。予雖冥頑。惟此銜恤茹痛。如不欲生之心。豈以事往而或弛。凡我廷臣。倘以予心爲心。安忍更提此說。重慽予心乎。彼重臣眞有難貰之跡。關石則有害顧害拘。而前右相箚出之後。益知其初無明證。予之靳許。非有私恩也。非欲曲護也。又非爲重臣一人而已。卿於初筵。首陳此請。如在可從不可從之間。則其在禮敬之道。寧忽翕受之義。而至於此事。予意甚固。卿其諒之。
정조 6년 · 강
左議政洪樂性陳勉。賜批。
정조 6년 · 목
樂性啓言。惟我殿下。英睿上聖之姿。承 祖宗艱大之業。不大聲色。掃除凶逆。措國勢於泰山磐石之安。此政大奮發大有爲之一大機會也。聖學高明。卓越百王。何待乎如臣無似。區區仰勉。而伏願聖上。繼自今益加猛省。丕著風動之治焉。批以。所奏實爲目下第一義。當另爲體念矣。
정조 6년 · 강
右議政李福源陳勉。賜批。
정조 6년 · 목
福源啓言。自古人臣之進言於君上者。必以勉聖學開言路爲第一義。其言雖平常陳腐。其實根本之論。切要之道也。今日群下。豈有可以加勉於聖學者。而聖人之心。元無滿足之時。高宗之終始典學。文王之緝熙光明。可見聖學之無間時矣。近來講筵。頻有停轍之時。殿下於燕閒之中。沈潛細繹。不離方册。臣鄰之所欽仰。而聖學勉則德業日崇。言路開則聰明日廣。此所謂根本要切。禮樂刑政節目間事矣。伏願深留聖意焉。批以。二條陳勉。無非切要之論。敢不加勉。仍敎曰。言路之洞開。實爲急務。屢下求助之敎。而未聞讜直之言。經筵之間轍。亦屬可悶。雖或緣於事務所然。而實由予好學之誠未篤。以致間轍之嘆。莫非予之自反處。今卿所奏是矣。
정조 6년 · 강
遞大司諫李敬玉。以申應顯代之。尋遞。以黃昇源代之。
정조 6년 · 목
敎曰。在外大司諫許遞。前望單子入之。又敎曰。大司諫申應顯許遞。前望單子入之。
정조 6년 · 강
以徐有大金宇鎭趙鼎鎭爲承旨。
정조 6년 · 목
敎曰。右承旨許遞。前望單子入之。
정조 6년 · 강
校理洪文泳。副修撰朴天行。請寢筵敎。賜批。
정조 6년 · 목
文泳等啓言。臣等俄伏聞左相筵奏時所下聖敎。過自菲薄。辭旨諄複。多有臣子不忍聞之敎。臣等非不仰認聖意。而大聖人辭敎。貴在雍容不迫。則今此縷縷下敎。恐有欠於聖德。且當左相枚卜後。初登筵席之日。尤有歉於九經敬禮之義。益加聖念。所不忍聞之敎。亟賜反汗。是臣等區區之望也。批以。傳敎雖或還收。而無文蹟之下敎。將何以還收乎。惟口有言。言旣出矣。雖欲反汗。可謂難從之請矣。
정조 6년 · 강
左議政洪樂性陳勉時務。賜批。
정조 6년 · 목
樂性啓言。紀綱有國之先務也。未有紀綱不立。而能治其國者也。惟我殿下。臨御以來。飭勵之敎。每勤於絲綸。賞罰之政。必當於功罪。宜有百僚咸知警畏。庶事不至叢脞。而恬嬉成習。姑息爲事。外而方岳。考績不嚴。內而銓曹。激揚不行。甚至於臺閣之間。頓無官師之規。犯罪者幸免。有過者無憚。法紀漸乖。國綱不立。徒致至尊之憂勤。未見群下之對揚。此豈細故也哉。古之考績。將以黜陟。今則黜陟不公。古之激揚。將以懲勸。今則勸懲無聞。古之相規。無大無小。隨事必警。今則竝與問備薄罰。而未之見焉。此實爲目下之痼弊。如是而何可望朝著之祗懼。風俗之丕變乎。伏願殿下。策勵中外。痛祛謬習。俾振紀綱焉。批以。所奏好矣。當體念矣。又啓言。凡厥在位之盡職熙績。在於委任責成。觀於虞朝之九考黜陟。漢家之十年乃徙。可推而知。雖以我朝言之。內而各司郞官。外而藩閫守宰。各有瓜限。載之法典者。實出於久於其職。責其成效也。挽近以來。遞易頻仍。除遷相望。郞官則徒存久任之名。牧守則鮮見滿秩之人。甚至於朝差而暮改。昨授而今移。雖有保民之意。革弊之才。席不暇暖。策無所施。此豈非大可悶處乎。九考之黜陟。十年之乃徙。尙矣勿論。國朝古制。亦宜申明。繼自今勿論京外官職。量才授任。毋或數遷之意。請申飭兩銓。批以。實爲今日急務。以此意另飭銓曹。
정조 6년 · 강
以李昌運爲左捕將。
정조 6년 · 목
敎曰。左邊捕將前望單子入之。
정조 6년 · 강
推兵曹判書鄭好仁。
정조 6년 · 목
敎曰。兵曹判書鄭好仁推考。
정조 6년 · 강
命東門外巡邏他牌中京軍。減數移定。
정조 6년 · 목
禁衛大將李敬懋啓言。東門外巡邏。獨禁衛營無例。依他營例創設事。頃承下敎矣。本營三門外巡邏。合三牌。而每牌軍數爲十一名。三牌各減鄕軍二名。別定牌將一人及京軍二名。竝上三門外三牌所減鄕軍六名。移定東門外巡邏似好。故敢達矣。從之。敎以。本營京軍。本自不敷。創出無前之役。得無稱苦之端乎。他牌中京軍。減數移定。
정조 6년 · 목
敎曰。今日政初仕。令次堂擧行。相避勿拘。以李舒永爲 永祐園參奉。初仕也。敎曰。禁府都事李永源。永祐園參奉李舒永相換。
정조 6년 · 강
左議[政:I-POSITION]洪樂性上箚。乞遞氷庫提擧之任。賜批。
정조 6년 · 목
箚略曰。伏以臣旣迫嚴命。冒昧出肅矣。所帶氷庫提調。卽令該曹照例遞改焉。批以。令該曹照例稟處。仍命遣史官傳諭。
정조 6년 · 강
右議政李福源上箚。乞遞兩署提擧之任。賜批。
정조 6년 · 목
箚略曰。伏以臣旣辭不獲命。冒膺匪據。前所兼惠民署瓦署提擧。不宜仍帶。乞令該曹。照例稟處焉。批以。許令該曹。照例稟處。仍命遣史官傳諭。
정조 6년 · 강
命大司諫黃昇源所懷留中。
정조 6년 · 목
因昇源所懷擧條。敎以。所請不過禁令傳敎反汗事。而自經朝筵前右相奏對。反汗之請。殊非開口之事。原擧條留中。
정조 6년 · 강
命不待日暖。經筵取稟。
정조 6년 · 목
敎曰。端揆初筵之奏。旣示許可。不待日暖間。過齋日後。經筵取稟入之事。該房知悉。
정조 6년 · 목
敎曰。傳命誤傳當該中官。令該府處之。
정조 6년 · 강
命待令近仗軍士。捧招以聞。
정조 6년 · 목
敎曰。今日閤外待令近仗軍士。刑判開坐。竝令捧招以聞。○因刑曹近仗軍士捧招草記。敎以。此輩所爲。雖極痛駭。莫非官員不能察戢之致。於渠輩何誅。今番竝分揀放送。此後㴠仁亭殿座時。賓陽門外及明政殿月臺禁軍排立處以內。復有攔入之弊。該房審察微稟後。直捧堂郞罷拿傳旨。
정조 6년 · 강
命汰去禁府都事。竝蕩滌。
정조 6년 · 목
敎曰。向見九十歲婦女封爵別單。已有憫惻。至於本罪。渠輩雖因無形而然。法禁之蕩然。實非渠輩創爲。以此以彼。合施曠蕩之擧。汰去禁府都事竝蕩滌。已出代之類。待窠付職。雖已準瓜。更無特敎。無得序遷之意。一體分付。
정조 6년 · 강
命院隸鄭重翼。廚房軍士金老味推問。
정조 6년 · 목
兵曹啓言。卽接南所衛將沈念祖牒報。則去夜巡更時。銅龍門前路。執捉犯禁一名。則稱以水剌間軍士金老味。又於仁政門前路。執捉一名。則稱以政院使令鄭重翼。兩漢當此夜巡至嚴之時。俱以蓬頭短衣。不佩號牌。肆然冒禁。行止極涉殊常。不可尋常處之。而肆然犯夜。已極無狀。亦不佩號牌。兩罪俱發。尤涉痛惡。自臣曹當從重勘處。方當藏刑之時。他無懲勵之道。金老味鄭重翼。請攸司考律科治。敎以。所謂老昧。旣是廚房軍士。所謂鄭哥。又是政院使令。當此內巡至嚴之日。緣何委折。有此犯捉乎。此輩亦欲探識新衛將威令。故作此擧措乎。事之訝惑。莫甚於此。爲先推問次。分付各司。
정조 6년 · 강
領議政徐命善箚陳病狀乞暇。賜批。
정조 6년 · 목
批以。卿之在中書。實有獨賢之嘆焉。倘非卿之向國一念。身不自有。孰肯爲此惱碌也。然於不知之中。已多受損。去冬愼節之尙未夬祛。亦因積瘁之故。見今新相造朝。鼎席俱備。綽有分勞之地。寧忽曲諒之道。況念臥閣養痾。不妨於論道。特許旬日之暇。俾專攝理之方。卿須安心勿辭。體予慇懃之諭。加意愼護。仍命遣史官傳諭。又遣御醫。齎傳養補之劑。
정조 6년 · 강
判府事鄭弘淳箚陳病狀。乞解藥院之任。賜批。
정조 6년 · 목
批以。自見卿面。稍覺寬慮。而神觀比昔消瘦。可想榮衛之未復常度。已於轎前。以無忽少愈之戒。更須加意愼護有所云云於卿。從此意謂卿便意養疴。際接辭箚。實非始料所及。本院有提調焉。又有副提調焉。番次亦無苟簡之嘆。更冀卿之安心穩攝也。仍命遣史官傳諭。念卿周歲藥院之勞。每爲之悶慮。迨此調將之時。寧忽添損之戒。卿須諒此事。一體傳諭。
정조 6년 · 강
勘放時囚邊聖和等。
정조 6년 · 목
義禁府啓言。三水前前府使邊聖和照律。杖六十收贖。奪告身一等放送。前府使李昌運笞四十收贖。附過放送。敎以。聖和功減一等。
정조 6년 · 목
前夜四更。具冕服乘輿出齋室。至北神門外降輿。入西神門就版位。行四拜禮訖。詣盥洗位盥手。禮儀使禮曹判書金魯鎭。導詣 社壇。陞自北階。詣 神位前。三上香奠幣。次詣 后土氏神位前。上香奠幣。次詣 國稷神位前。上香奠幣。降復位。捧俎官奉牲匣以入。薦俎官以次跪奠。行各位初獻禮。大祝讀祝文訖。降復位。亞獻官終獻官行禮如儀。行飮福禮望燎禮。禮畢出西神門。過北神門。乘輿入齋室。還宮時至。具遠遊冠絳紗袍。乘輿出齋室。至　社稷門外。降輿乘輦。由敦化門。至協陽門降輦乘輿還內。
정조 6년 · 강
命初六日展謁。先詣 宗廟。次詣 毓祥宮。次詣　景慕宮。該房知悉。
정조 6년 · 강
召見承旨金宇鎭徐鼎修于誠正閣。
정조 6년 · 목
宇鎭曰。關北湖南所送空名帖。安寶可以下送矣。予曰。自政院安寶。十張式踏下。予曰。今此亥子日。熏炬頒囊。卽是古例。究其義則祛螟螣之意也。宇鎭曰。臣聞老農言。則鄕外田民。擧皆爇火逐災云矣。予曰。二月初一日。亦有祛災祈穰之事。而 肅廟朝曾有此事矣。宇鎭曰然矣。
정조 6년 · 목
敎曰。同副承旨持此御題。與弘文提學馳往泮宮。試取以來。○以自古有年爲賦題。
정조 6년 · 강
御誠正閣。行晝講。同經筵鄭尙淳。特進官尹蓍東。承旨趙時偉。玉堂李敬一徐有成。假注書趙衍德。
정조 6년 · 목
予曰。今此儒生。促刻製進。而擧皆成樣。可謂實才矣。試官徐浩修曰。果然矣。敎曰。人日製居首進士南巖老直赴會試。之次進士姜必敎韓鍚倫各給一分。次上進士柳譚紙筆墨施賞。自政院考例捧傳旨。
정조 6년 · 강
命正言李家煥仍任前職。先入倚後謝恩。
정조 6년 · 강
判下兵曹 太廟展謁 景慕宮展拜時。軍兵磨鍊草記。
정조 6년 · 목
因該曹草記。敎以。訓局步軍十六哨。馬軍五哨。禁軍六番隨駕。禁御兩營留陣。留營置之。
정조 6년 · 강
命哨官竝勿汰去。武監嚴處。
정조 6년 · 목
御營廳啓言。集春門守幕。去夜失火。雖已撲滅。莫重守衛。萬萬驚駭。把守別武士入直哨官巡邏牌將竝爲汰去。把守軍卒。待用刑從重決棍。臣亦惶恐待罪。敎以。卿則勿待罪。他哨官竝勿汰。待用棍時決棍。該把將事依施。又啓言。去夜武藝別監李復元。本廳巡邏牌將卒處。犯夜被捉。而係是掖屬。自下不敢擅便。何以爲之。敎以。飭敎截嚴。則又復犯禁。此亂民也。從當各別處置。爲先保放。仍令該廳。依訓將擧條定式事目施行。
정조 6년 · 강
領府事金尙喆上箚陳勉。仍乞休致。賜批。
정조 6년 · 목
箚略曰。恭惟我殿下。毌曰聖齡之方盛。而必軫保惜之方。毌曰聖學之已高。而必篤緝煕之工。毌曰懲討之已行。而隄防之不可不嚴。毌曰壃場之粗安。而桑土之不可不豫。毌曰仁無所不包。而立紀綱則擧直而錯枉。毌曰明無所不燭。而論治道則必審幾而察微。毌曰聖朝之無闕。而益恢其聽納。毌曰聖世之無棄。而益勉其疏蕩。爲聖明誦之。惟願懋哉。臣暮途殘骸。譬如老馬之鞭策不前。盡瘁之義。此生已矣。只誦古人君恩未報身先老之句。何嘗不嘆咤。俯諒臣不可覊縻。假臣以三字華銜。則雖死之年。猶生之日。批以。昨春已罄予敷心之諭。今年又見卿乞身之章。予誠愕然慨然。尤愧予誠意之不相孚也。噫卿元老耳。斷斷血忱。只知有國。予方倚而爲重。予何捨卿。卿何忍辭予。更不多誥。更不多誥。箚中條列陳勉。益見卿憂愛之至意。敢不書諸座右。庸備昕夕省覽之資也。仍命遣史官傳諭。
정조 6년 · 강
命嘉山郡守閔光升拿處分揀。
정조 6년 · 목
因拿處傳旨。敎以。不過飭勵。分揀。當日內下送。
정조 6년 · 강
御明政門。行朝參及次對。
정조 6년 · 목
具翼善冠袞龍袍。乘輿出賓陽門。御明政門。降輿陞座。百官行禮訖。領議政徐命善曰。臣於兵曹判書蔡濟恭。深有所駭惋者。臚列之人言。更無餘蘊。休退之疏。亦旣屢陳。而除名一下。突然出膺。本兵職任。未必重於寶鑑之纂修。前後敦召。亦不下於今番之勤敎。前則逋慢。今則冒沒名曰崇品重臣。而處義之顚倒如此。其辱朝廷而壞廉防。無復餘地。自丙申春獄之後。聖上特推含匿之義。曲加庇覆之恩。逆招名出而卽割之。臺章聲討而反罪之。由是而三司遂無更言者。此臣不敢詳論。而凡爲今日臣子者。包此心而主此論。則非殿下之臣子也。趙宗鉉具庠輩。則方在臺啓。獨使濟恭。揚揚處乎明廷之上。世豈有如許義理乎。右議政李徽之曰。不獨此也。臣近始聞之。則再昨夏國榮罪黜東下之後。以爲蔡濟恭所秉之論極是。吾當合力成就云云。其說盛傳於都下。至出於其家人之口。方國榮向國之時。雖以愛護濟恭之心。至於此論。甚嚴斥之。及其窮無所歸。反以濟恭爲奇貨。欲和應之。此說一播。人心疑亂。濟恭若不包藏此心。主張此論。豈爲不逞輩之嚆矢乎。此實爲世道之深憂。而無一人言之者。臣實痛之。命善曰。右相所奏之言。臣亦聞之。向來之論濟恭者。只及乎言行之間。不敢斥言眞贜。臣謂兵曹判書蔡濟恭。爲先削奪官爵門外黜送。斷不可已世。予曰。判府事之意何如。鄭存謙曰。聞右相所奏。極爲驚心。俄於班外。領相示笏記。故臣亦見之。而關係至重。辭嚴義正。此是擧國公共之論。臣豈有異同乎。予曰。業已滌蕩無餘。到今何必追提乎。予曰。成就云者。果指何事耶。命善曰。此指丙申春獄。將欲反案之計。而當初國榮向國之時。雖愛護濟恭。而深斥其主張此論之罪矣。及其罷黜之後。窮無所歸。謂以濟恭所秉之論。極甚得當。可以合力成就云者。豈不痛惋乎。予曰。予以滌瑕之意。特除騎堂。使之膺命。而古或有所遭之事。亦多拜官之時。卿之所奏。誠涉過矣。命善曰。臣等所達。初非官師規警。實出憂憤所激。究其情節。與師翰兩賊。實無異同矣。伏願快正其罪然後。人心可靖。予曰。都下喧傳之說。或非塗聽而道說耶。徽之曰。非但都下之相傳。亦出其家人之口。其所云云。人孰不知乎。予曰。予於玆事。豈忍詳言。向來李顯永上疏時。亦言之耳。大抵某年某事。予之所以忍痛含冤。初不欲提說矣。至於丙申春。德師輩凶疏出後。 梓宮在殯。而他不暇顧。卽命鞠問者。一則奉 先朝受敎。一則有大關義理。故果下處分。而伊日殿座後。更不提此事矣。今日卿等所奏。係是大臣。故姑不下敎。此後若有復諫此事。則徒貽慽予之心。卿其諒之也。命善曰。臣等豈不知聖敎之隱痛。而今此濟恭之罪。若不明正典刑。則義理將晦。隄防不嚴亟允臣等之請。以洩興憤之意焉。予曰。判府事右相之言。果出公議所在乎。存謙曰果然。俄聞右相之言。則實不勝驚惋。敢此齊籲矣。予曰。予以拂拭之意。有是除拜之擧矣。卿等之議。遽至於此。予亦無言矣。命善曰。此等若不嚴斥。朝廷之上。將見揚揚得意。處以無故之人。其在重廉防之道。不可不念矣。予曰。朝廷又失一人。亦可憫矣。存謙曰。領相所奏。辭嚴而義正。雖以殿下包容之德。實難靳持。予曰。兵判今此遭事。明日動駕。似有掣礙矣。命善曰。今於濟恭罪惡旣著。實無奈何。予曰。在重臣甚不幸矣。降座陞輿。自明政門。由協陽門還內。
정조 6년 · 목
領議政徐命善啓言。臣讀綸音。申飭八道。聖人體天愛人務本之義。於休至矣。今欲勸農。則遊手之民。不可不先令勸起也。方當春序已屆。東作不遠。另飭守土之臣。蕫課遊手之民。率皆赴事。各自效力事。請行會諸道。以爲考績之地。從之。
정조 6년 · 강
命京外孝烈。精抄修啓。
정조 6년 · 목
禮曹判書金魯鎭啓言。孝烈旌褒。實爲敦風礪俗之先務。而己亥冬抄啓後。數年以來。本曹之未及擧行者。亦或有之。然每年定式遂歲抄啓。殆若應行之常例。則虛實易致相蒙。恩典反歸屑越。雖今年另飭京外諸道。訪問實行之卓異者。精抄修啓。待其畢到。每式年首。歲本曹三堂詳覽拔其尤者。區別旌復。別錄一册。移送政府。始爲別單啓下。兩得其宜。請以此定式施行。從之。又啓言。前以故司甕奉事權士敏實績査啓事。有所行關矣。卽見嶺伯趙時俊狀啓。士敏之爲國倡義。守城效忠。其時實績。明有可據。況同時倡義之臣。皆蒙褒贈。獨此見漏。亦甚班駁。特施褒贈。事係恩典。臣曺不敢擅便。請上裁。從之。
정조 6년 · 강
命御營廳餉米。三月內領納。
정조 6년 · 목
御營大將李昌運啓言。本廳餉米。元來不敷。丙申仍繡啓。幾內保米作錢定式元數不足於支放。每年貿米爲一千五百餘石。至於昨年閏朔放下及敗船之數。幾爲二千石。故今年貿米。尤倍於常年。勢將以新捧繼用。近來外邑。不有事目。晩時裝發。今年則待解氷。卽時裝發。必於三月內領納然後。可無窘急之患。請以此分付諸道。嚴飭各該邑。從之。
정조 6년 · 강
各祭享官齋戒。命考禮釐正。
정조 6년 · 목
禮曹判書金魯鎭啓言。祈穀 祭攝行。旣是小祀。則祭官外。元無用齋之例。取考五禮儀。則如 先農壇 先蠶壇 釋奠祭。亦不用齋。中小祀同然。而 祈穀祭。則因辛卯祭官致齋定式之例特敎。仍成近年通用之規例。旣知訛誤。合宜釐正。此後則一從五禮儀所載。非親享則祭官外。勿爲通用齋戒事。載之謄錄。請永爲定式。從之。敎以。 先王朝果有特敎。雖中小祀。獻官盡爲齋戒。旣非常例。則更考五禮儀。以爲釐正。
정조 6년 · 강
命禮郞自辟。以可合人。極擇久任。
정조 6년 · 목
禮曹判書金魯鎭啓言。本曹儀節擧行。極爲浩多。而該郞初無照檢之例。有名無實只憑已行之例。臨急杜撰。每當儀註之入。無非待勘之日。今番因任之該郞。按其舊例。整其訛誤。如有疑端。往復消詳於判堂而入啓。則必有考據。可責實效。而雖非此郞官中有闕。依自辟之例。勿論侍從與前銜。自吏曹另擇文識博洽之人。往復臣曹差出久任。一如卽今該郞。則不但益致鍊熟。亦可漸備 用。請以此定式。予詢大臣。領議政徐命善曰。不必自本曹自辟。吏禮堂以可合人。往復停當。極擇久任則好矣。從之。
정조 6년 · 강
諭藥院都提調鄭弘淳。
정조 6년 · 목
敎曰。除夕元日候班。俱未造朝。可想美恙之未復天和。切爲卿慮。玆遣史官。問卿愼節之加減。卿須加意愼攝。明日雖値動駕。益念少愈之戒。切勿强力赴公事。傳諭于藥房都提調。
정조 6년 · 목
以徐美修爲正言。金載瓚爲副校理。
정조 6년 · 강
遞兵判蔡濟恭。以鄭好仁代之。
정조 6년 · 목
敎曰。廉防勢難强令察任。動駕且況隔宵。兼兵曹判書蔡濟恭許遞。○敎曰。兵曹判書前望單子入之。
정조 6년 · 강
命洪忠兵使狀啓還下送。
정조 6년 · 목
敎曰。洪忠兵使元厚鎭狀啓。此果何許格式。名以應旨。則以疏條列可也。稱以所懷。則待令稟處可也。忽以非錄非狀之體。陳此胡叫亂嚷之說。此等文書。何以捧入。當該承旨徐有防推考。此文書還下送。使之具格式陳聞。
정조 6년 · 강
梁山郡守李師濂疏陳邑弊。賜批。
정조 6년 · 목
疏略曰。春初辭陛。至以梁山弊邑。汝善爲之爲敎。臣何以得此於君父之前也。臣忝在守土之列。不思所以通變之道。則梁山一境。無支保之民矣。其一。防堰事也。其二。軍額弊也。其三。武備事也。其四。下納事也。其五。砲糧米運納弊也。其六。寺奴婢移屬事也。其七。左水營買紙弊也。其八。舊還穀徵納之弊也。伏願聖明。俯垂鑑諒。亟賜處分。略加釐革。以濟顚連之民焉。批以。言甚根據。許令廟堂稟處。
정조 6년 · 강
吏曹參判金文淳上疏自引。
정조 6년 · 목
疏略曰。得見蔡濟恭疏本。其所醜詆臣身無復餘地。蒼黃恭俟嚴譴。聖度天大。罰止勘罷。曾未幾日。特賜反汗。職名如舊。臣誠惝怳恧蹙。不知措躬之所也。濟恭之前後斥臣。誠不滿一哂。至於非某之文。非某之意云云。渠雖急於構捏。尙忍以此等說話。形諸章奏之間耶。臣疏之臚列濟恭者。其文則古人懲討之辭。其意則一國公共之論。執此而語臣曰。非獨某之文。非獨某之意云爾。則臣當受而不辭。與有榮焉。噫濟恭之數昨擧措。是何事也。廉耻二字。不足責之於渠。而曰以誓墓。曰以乞退。丁寧質言於君父之前。未過若干日月。假托呈疏。現形要恩。因緣本兵之除。躍入城闉之內。若其貫盈之罪。臣雖不欲索言。凶如濟恭而尙逭當律。復廁周行。世道之憂。國家之患。將無所止。倘或天心開發。臣言得行。奸凶永除。朝著廓淸。臣雖滅死萬萬。少無所恨。今臣以濟恭反詈。歸之於狂叫亂嚷。而抗顏蹲仍。不思鞶褫。則四方之嗤點。何以自解乎。開政有命。坐速違傲。伏乞諒臣危蹙。削臣職治臣罪。
정조 6년 · 강
大司憲李★(土+甲)上箚。請兵判蔡濟恭削黜之典。賜批。
정조 6년 · 목
箚略曰。伏聞大僚有兵曹判書蔡濟恭削黜之請。未蒙允兪。臣不勝憂憤。噫彼濟恭。平生伎倆。唯在於凶國禍家。夙宵營爲。不出乎背義悖理。輕蔑朝廷。眼無堂陛之嚴畏。侮慢一世。角勝臺閣之公議。其前後負犯。固在罔赦。而此亦於渠。猶屬細故。丙申逆獄。卽前古所無之變。而渠之姓名。旣出於凶宦之招辭。證供俱備。情跡畢露。王章未施。輿情憤惋。臣謂前兵曹判書蔡濟恭。爲先施以遠竄之典。斷不可已也。噫今日入侍三司之臣。旣在言地。固當力請。專事泯默。徑先退出。大失齊討竊爲駭嘆。臣謂入侍三司諸臣。請竝施譴削之典。批以。所陳不須說也。三司譴削事。大臣已請問備矣。
정조 6년 · 강
吏曹參議沈念祖陳疏辭職。賜例批。
정조 6년 · 강
命擊錚人兪彥邦等。竝遠配。
정조 6년 · 목
刑曹判書李命植啓言。今番擧動時擊錚者。至於十人之多。其中公山幼學兪彥邦所納供辭。列書七人。以時弊陳疏云。旣非渠輩之事。冒法控訴。誠爲可痛。依法典竝施遠配之典。其所錄中前萬戶趙明濬。係是朝官。移義禁府處之。或有白活者。或有納疏者。請亦竝遠配。從之。
정조 6년 · 강
秋曹。以猥濫擊錚原情勿施啓。
정조 6년 · 목
刑曹啓言。取考猥濫擊錚人等原情。則洪忠道公山居幼學兪彥邦。封章數朔。不得上達。乞蒙捧入事也。文義居幼學吳宗漢。爲其五代祖及高祖從祖。俱有孝行。乞蒙旌褒事也。海州居忠義趙運昌。編伍之役勿侵呼冤事也。全州居良人韓時輝。一土兩稅。極爲冤痛事也。慶州居良人崔聖化。爲其父以倉庫直之所費錢。願推事也。今番呼籲。極涉猥越。原情請竝勿施。允之。敎以。聖化大關民習。依草記施行。
정조 6년 · 강
命兵曹佐郞徐美修。挾輦將權璹放送。
정조 6년 · 목
因拿處傳旨。敎以。竝付過放送。
정조 6년 · 목
因刑曹嚴囚草記。敎以。待用刑刑治次。姑爲保放。
정조 6년 · 강
詣 太廟展謁。仍詣 毓祥宮 景慕宮展拜。
정조 6년 · 목
具翼善冠袞龍袍。乘輿出協陽門。降輿乘輦。出敦化門。至 太廟門外。降輦乘輿。入齋室。改具冕服。詣 版位行禮。陞詣 殿內奉審訖。步出東神門。還詣齋室。改具翼善冠袞龍袍。乘輿出齋室。降輿乘輦。詣 毓祥宮洞口。降輦乘輿。入大門。降輿入齋室。少頃具翼善冠袞龍袍出齋室。行拜禮訖。詣宮內奉審後。還御齋室。少頃乘輿出齋室。降輿乘輦。至蓮池洞口。召見判尹鄭昌聖訓將具善復。敎曰。 本宮門前作舍事。卿等果磨鍊乎。昌聖曰。作舍凡節。臣採問拮据。而今則姑未解凍。將以開月間始役。而三月初。則可以畢役矣。予曰。魚物廛。將以何處開基乎。善復曰。挾輦每當侍衛之時。把總哨官及中月刀次知敎鍊官。未能察飭首尾。輒致不謹之弊。請定式施行。敎曰。十名內一名不掎器械。定爲隊長也。至 宗廟前路降輦乘輦。至 景慕宮大門外降輦。乘輿入齋室。改具冕服。詣版位行禮。陞詣 廟內奉審訖。仍詣 望廟樓。 御眞展奉奉審。還入齋室。改具翼善冠袞龍袍。乘輿出宮門外。敎曰。歲色已新。領府事尙未相見。心常戀鬱。意謂此洞祗迎所。可以得見矣。今失此便。尤庸悵缺。以此意注書馳往傳諭。少頃注書趙興鎭回奏曰。臣敬奉聖旨。馳往傳諭于領府事。則以爲不勝惶感云矣。至 宗廟前路降輦。乘輦至敦化門洞口。敎曰。各軍門及挾輦鎗劍將處。以內下標信一一勞問。入敦化門由協陽門降輦乘輿還內。
정조 6년 · 강
有政。吏曹參判金文淳進。
정조 6년 · 목
以李命植爲大司憲。黃升源爲大司諫。趙榮弼爲司諫。安鼎大柳翼之爲掌令。李益運爲持平。吳泰賢爲正言。洪文泳爲副修撰。李宗燮爲校理。徐有隣爲刑曹判書。洪秉聖爲修撰。
정조 6년 · 강
以吳載純爲大司成。
정조 6년 · 목
敎曰。大司成前望單子入之。○政院。以載純方在削職中啓稟。敎以。給牒敍用。伊時同罪諸人。宜無異同。一竝敍用。或給牒敍用。○敎曰。春到記不遠。新除授大司成。待開門牌招察任。
정조 6년 · 강
命權以綱尹㬦敍用。
정조 6년 · 강
命訓局哨官李廷麟。姑爲放送。
정조 6년 · 목
訓局啓言。依下敎。訓鍊都監作門哨官李廷麟拿入嚴問。則所供內果無人馬攔入之事。而門外至近之地。不能一切嚴禁。致令承旨徐鼎修馬。吏曹正郞李時秀馬。都總都事李長喆馬。宣傳官李禹道馬。錯雜混入。惶恐遲晩云矣。敎以。哨官姑爲放送。
정조 6년 · 강
命兩司書吏。令攸司科治。
정조 6년 · 강
命遣吏郞。摘奸諸執事淸齋。
정조 6년 · 강
遞承旨金宇鎭鄭志儉。以李在學沈有鎭代之。
정조 6년 · 목
敎曰。左副承旨右副承旨聞有實恙許遞。前望單子入之。又敎曰。新除授承旨牌招察任。其中坐罷人。給牒敍用。同罪被勘人。飭已行矣。一體敍用。
정조 6년 · 강
命春到記。再明日爲之。
정조 6년 · 목
敎曰。到記儒生試取。再明日爲之。又敎曰。明日朝食堂到記。承旨馳詣泮宮。收取以來。又敎曰。親臨處所。以春塘臺爲之。
정조 6년 · 강
遞大司成吳載純。以徐有防代之。
정조 6년 · 목
敎曰。到記隔日。未肅拜大司成許遞。前望單子入之。
정조 6년 · 강
以李世奭黃昇源爲承旨。
정조 6년 · 목
敎曰。承旨前望入之。待下批竝牌招察任。
정조 6년 · 강
承旨李世奭。請蔡濟恭嚴加處分。賜批。
정조 6년 · 목
世奭啓言。蔡濟恭上疏捧入之時。臣以嚴加處分。以懲凶徒跳踉之習。有所陳達矣。不惟不賜允可。批旨遽下。殆若循例對章之賜批者然。臣誠愕貽。不知所以。噫濟恭之負犯顧何如。三司之聲討又何如。而今下批旨。實出意慮之外。此豈所望於殿下者哉。凶徒無所懲畏。國法將無所施。言念及此。不勝憂慨。臣在出納之職。決不可頒布。玆敢冒陳短啓。批以。有疏無批可乎。況於右相箚出之後。更無執言之端。爾之半夜獨啓。噴★(口+溥)爲事。胡乃多事之甚也。更勿復煩。
정조 6년 · 강
吏曹判書金鍾秀疏辭新除天官之任。賜例批。
정조 6년 · 강
吏曹判書金鍾秀再疏辭職。賜例批。
정조 6년 · 강
命吏判金鍾秀上疏捧入事。問于該房。
정조 6년 · 목
敎曰。吏曹判書金鍾秀上疏未下批之前。更有此陳疏辭之擧焉。豈或以事件之各異而然耶。此已可訝。至於家僮直呈。 先朝禁令至嚴。則丁酉秋間一疏。政院破格捧入之後。至于今皆咎承旨之妄率。則又事襲謬捧入乎。問于該房承旨以啓。
정조 6년 · 강
知事蔡濟恭陳疏自引。仍乞退。賜批。
정조 6년 · 목
疏略曰。朝參。有國之大朝會也。而大臣論臣之罪不可赦。乃至於此耶。噫臣告退之人也。不可復廁於中權之任。而適當齋宿動駕之際。時刻已至。聖飭截嚴。蕫之以師律。臣之逃遁不得。暫出肅命。非拚棄株守而然也。第丙申春獄之說。此金文淳初疏構臣之語也。聖敎昭晰洞諭。如日斯赫。至若右相所論二字。此何言也。此何言也。如或萠心此論。雖使手刃。亦當不辭凶悖之目。何爲而及於臣身也。國榮云云之說。尤覺篤痛。國榮罪黜之日。臣於前席。以其弄權之習。放恣無君之罪。臚列陳達。聖明之所聽也。筵臣之同見也。其曰國榮向國之日。雖以愛護濟恭之心。至於此論。至嚴斥之。及其窮無所歸。反以爲奇貨云者。臣嘗以此論及於國榮。而被斥者然也。至家人之口。其說尤可異也。國榮家人。非婦女。卽僕隸也。大臣聞於婦女耶。聞於僕隸耶。吁亦怕矣。都憲之箚。其半掇拾文淳之疏。其半謄移大臣之啓。臣不必別爲辨白也。願乞骸骨。歸死故山。人臣負此罪名。不可忍耐。逬出城外。惟聖明哀之憐之焉。批以。右相箚出後。更無深嫌之端。卿其勿辭行公。
정조 6년 · 강
兵曹判書鄭好仁疏辭新除中權之任。賜批。
정조 6년 · 목
批以。念卿乙未冬事。特授中權之任。勿辭行公。
정조 6년 · 강
玉堂聯箚請前兵判蔡濟恭施以島配之典。賜批。應敎朴天行。校理李宗燮。副修撰洪文泳。
정조 6년 · 목
箚略曰。噫嘻痛矣。濟恭之前後負犯。卽亘古今至凶極頑之逆也。丙申春宦獄之供。卽渠斷案。而徒黨誅殛。窩窟打破。則大僚筵奏。渠之凶節彰著。噫國榮何等劇逆。而又爲附和。必欲使合力成就。吁亦怕矣。臣等謂前兵曹判書蔡濟恭。姑先施以島配之典。批以。所奏憲箚之批及之。爾等今日之擧。豈其太惹鬧耶。
정조 6년 · 강
校理李宗燮。以母病陳疏徑出。批許救護。
정조 6년 · 강
右議政李徽之陳箚自列。仍乞遞。賜批。
정조 6년 · 목
箚略曰。臣身。欲爲自明者。可堪一哂。國榮云云之語。播傳都下。業已久矣。臣實聾聵也。彼所謂婦女奴隸者。何其閃惚放恣也。臣聞膾炙之言。不敢不陳。彼反謂之含血汚口者。雖不欲呶呶卞白。亦不可晏然自在。明日享官。勢難進參。伏乞改差。仍遞臣職焉。批以。卿以無隱之義。誦陳道路之傳。則重臣之對章申暴。豈或爲怪。及見卿箚辭。信如所料。然則過耳之說。不必注意而聽。以今以後。益務息鬧之方。實爲目下第一義也。又若齋官改差云云。豈非過當之甚乎。所請宜不允。卿其安心勿辭。待明朝受 香。仍命遣史官傳諭。
정조 6년 · 강
秋曹。以衛外擊錚人原情勿施啓。
정조 6년 · 목
刑曹啓言。取考擊錚人原情。則永川居奴福可。爲其上典士人安瑞興妻李氏烈行旌褒事也。雖曰爲主。係是干恩。原情請勿施。允之。又啓言。朔寧居業武鄭賛碩。忠義李文參等云。賛碩七代祖塚傍。店漢掘地。依律勘處爲辭。原情則勿施。本事則請令該道處決。敎以。原情則勿施。本事則査處。可謂公私兩適其宜。深得司冠之體矣。近來刑官。專以編配。認作茶飯。防濫無期。典刑屑越。昨於動駕時。已有定式。如非持錚鳴金。則以文字呼訴。及以言語白活之類。自考喧所。元不捉給卿曺事定式。此或爲端本之政。卿則新莅之故。或未聞此事。如是提敎。依此知悉。此後考喧都事。如或不遵定式。雖以文字呼訴。言語白活人。執送卿曹。卿曹初勿捧供。直爲退送。一以除猥濫之弊。一以除編配之弊。
정조 6년 · 강
遣承旨詣 宗廟 永寧殿。奉審摘奸。
정조 6년 · 강
校理金載瓚上疏請前兵判蔡濟恭施以島配之典。賜批。
정조 6년 · 목
疏略曰。噫濟恭之罪。可勝誅哉。丙申逆供。卽渠之千古斷案。根蒂內結於壽興。聲勢外聯於師翰。及其徒黨先敗。凶臆莫售。則是天下萬古之劇逆大憝也。日前大臣筵奏出。而濟恭之自來包藏。前後情節。益復呈露而無餘矣。濟恭和附國榮。欲爲之合力成就。其心所在。將欲何爲。臣謂前兵曹判書蔡濟恭。姑先施以島配之典。批以。業已言之諄復矣。
정조 6년 · 강
執義兪彥鏶。以草莾臣從縣道疏陳病狀乞遞。賜批。
정조 6년 · 목
批以。遐心莫回。秪切歉愧。際見來章。控執猶復如前。虛佇之餘。益覺悵嘆。雖因爾弟。稔聞爾宿恙之難强。第今春和在卽。如欲就道。似不至甚艱。爾其念予至意。竢少間。必須上來登筵。命遣史官傳諭。
정조 6년 · 강
遞承旨黃昇源。以趙鼎鎭代之。
정조 6년 · 목
敎曰。同副承旨聞有實恙許遞。前望單子入之。
정조 6년 · 강
命兪彥邦等。自秋曹推問。趙明濬移禁府推問。
정조 6년 · 목
因刑曹草記。敎以。此擧條。係是昨日定式。前所奏。今則不必用之。以休紙出給。兪彥邦等。自本曹推問猥濫之罪。趙明濬移義禁府推問處之。
정조 6년 · 강
命把守軍田雨龍。移送該曹。中部都事金聲應拿問。
정조 6년 · 목
禁營啓言。昨日 宗廟墻頹處。晝察哨官所告內。把守軍田雨龍爲名漢。排入把子隙中。手持紙鳶。還爲出來。欲爲執捉。則逃躱云。故卽令捉問。則所供內。欲取紙鳶。果入把子內。旋卽出來云。雨龍移送秋曹。該部官請拿問處之。允之。
정조 6년 · 강
行 宗廟 永寧殿春享。
정조 6년 · 강
御春塘臺。行春到記。讀券官鄭存謙徐浩修徐有隣。對讀官沈念祖金宇鎭徐龍輔洪文泳。考官徐命善鄭昌聖金尙集徐有防柳義養尹㬦鄭東浚。
정조 6년 · 목
具翼善冠袞龍袍。乘輿出賓陽門。詣明政殿月臺。由明光門入靑陽門。詣春塘臺降輿卽座。以漕運爲策題。○予謂都承旨嚴璹曰。卿其親諭關西儒生。仍敎曰。昨冬傳敎。已有悉諭。不必諄復。而大抵關西。自是尙武之地。且奮武衛敷文敎。卽王政之所先。今以用武之地。歸之虛文者。旣非誠實底事。爾輩之能製能講者。固當從文。而其外不緊之徒。假托儒名。專抛武技。是豈成說乎。因此之故。曾有下敎。則渠輩乃敢以儒生自處。不應館試。仍作嫌避。揆以分義。焉敢乃爾。向者施罰。出於警飭。爾等不必因此而抑鬱矣。今此下敎。非必專禁儒業。而若有無實從文者。盡歸用武事。通諭西土。無復如前也。璹出班外。招諸生曉諭訖。敎曰。講製今若畢試。則似當侵夜矣。命善曰。今此兩試。有侵夜未畢之慮。明日次對。將以此頉稟矣。予曰唯。仍命開講。予曰。館掌議誰也。有防曰。近無掌議。故以趙學愼差出東一房矣。予曰。此時齋任。不可不備員。卽爲差定。斯速入侍。召見趙學愼。予問姓名訖。予曰。齋任近因不備。館事全不成樣矣。今玆爾等。皆已備員。此後則凡於齋中事。各別管飭。且以自罰事言之。 先王朝已有禁令。從今以往。毌復襲謬也。有防曰。儒生自削。果有 先朝禁令。而自罰名耳。在昔趙明鼎。作爲定式。亦爲痛禁宜矣。予曰。爾其詳考館誌。以爲入稟也。予謂學愼等曰。今以場中觀之。赴試諸生。咫尺帳殿。或坐或臥。專無肅敬。揆以士體。寧宜若此。亦爾等蕫飭處。始自今日。修擧責任也。予曰。多出比較然後。可試其才。勿爲峻考。多出通栍及落講儒生。欲爲試製。勿令退送。仍爲待令。講訖。膺祚昌朝居首。仍敎殿前唱名以退。予曰。若令畢考。則當在徹夜。以明日取考也。命善曰。講榜卽爲修納乎。予曰。製券今不得取考。講榜待明朝同爲修納好矣。世奭曰。再明日文臣殿講處所。以何處爲之乎。敎以。㴠仁亭爲之。予曰。今日試官及製述試官。皆令明朝來待也。命書右相箚批訖。予曰。昨日陳箚。意謂可嘉。而今日箚辭。極涉太過矣。予曰。今日未能畢試。不告禮畢也。乘輿出靑陽門。入賓陽門還內。
정조 6년 · 강
命明日待衛別雲劍外。以入直擧行。
정조 6년 · 강
命豐川漂民換賣銀子下送分給。
정조 6년 · 목
領議政徐命善啓言。豐川漂民船隻器物換賣銀子。付來於今番曆齎之行。故盛京回咨頃已陳達。今方正書。定禁軍往傳灣府。而付來銀子十四兩。下送黃海道臣。請使之分給漂民等處。從之。
정조 6년 · 강
命漕運之弊。申飭各道。
정조 6년 · 목
戶曹啓言。漕轉之政。有國所重。一遵事目。毌敢違越之意。請分付各道道臣。敎以。漕運之弊。莫甚於挽近。而又如昨年。尤有甚焉。去冬以前。朝家申飭。縱曰截嚴。外邑擧行。安知其皆能十分奉法乎。作隊之新式。姑不頒示者。欲觀今年轉輸之如何。自卿曺及該廳。措辭嚴關。俾各淬勵。惟今之敎。出於懸法象魏之意。萬一有官吏誅求徵斂。如曩時之爲。則現發斷以重辟。一依向下敎勘斷。無或饒貸。各該道臣。果各痛革污習。以待裝發之期與否。一體行會査問。昨年飭敎。何等諄復。則今年事目。理宜別般添入句語。而觀此啓目。但謄故紙。無一字加減。若此則何必更煩事目爲哉。卿則以新叨之故。姑先從重推考。
정조 6년 · 강
右議政李徽之陳箚自列。賜批。
정조 6년 · 목
箚略曰。伏見日昨院啓批旨及蔡濟恭之疏批。有若解脫者然。臣不勝愧惶。而濟恭之包藏禍心。譸張凶論。締結宦侍之跡。綢繆師翰之狀。至於爲國榮之奇貨。作凶黨之嚆矢。臣於朝參日。首以此事請討。蓋憤其群聽轉益誑脅也。大抵濟恭之此論。國榮之所稔知也。昨緣忙急構箚未遑。此固臣辭不達意之罪也。短箚自訟。伏乞亟降威罰焉。批以。前批不言筵奏之可否。出於敬禮之意矣。卿箚又到。到今烏可不道乎予未及道之蘊也。予於卿之朝參日筵奏。竊有慨嘆于中者。大僚卽具僚之所瞻仰。凡係注措。一或失當。其爲世道無窮之憂。容有極哉。重臣事。昨秋業有悉諭。丹書已屬烏有。白簡都歸虛無。昭晣與否。更何言哉。大抵言從位殊。罪隨事異。言官以官師之微事論人也。朝廷許以風聞。以助其風裁氣稜。而至若大官之以人鬼關頭之事。驟聞道路之傳。質言筵席之間。古有是否。予誠陸陸。未之聞也。重臣之茹痛。猶屬自已之事。在四方聽聞。果無駭惑之嘆乎。且再箚云云。卿意尤覺莫曉爲卿惜之。卿須安心勿辭焉。仍命遣史官傳諭。
정조 6년 · 강
命中部都事金聲應。黃州牧使徐魯修附過放送。
정조 6년 · 목
因聲應囚單子有是命。又因魯修原情。敎以。別無更問之端。迎送有弊。付過放送。使之卽令還官。
정조 6년 · 강
勘放時囚趙明濬。
정조 6년 · 목
義禁府啓言。明日雖隨殿座時。皆令捧供以入事命下矣。擊錚罪人趙明濬。依近例除刑推捧供以入。敎以。如欲應旨。則待政院之捧納而已。何敢擊錚乎。問于刑曹。依兪彥邦等例勘放。
정조 6년 · 목
予曰。今日奉審。何大臣進去乎。左議政洪樂性曰。臣當進去矣。予曰。程路不遠。似當早還矣。樂性曰然矣。予曰。吏判三望。前所未見。似若排擬者然。甚爲礙眼矣。樂性曰。古則有二望之時矣。予曰。右尹纔已乞郡矣。無端出宰。便是補外。當此位著乏人之時。豈可出送外邑耶。姑末知何以爲之矣。樂性曰。宰臣乞郡。是乃稀有之事也。以其情理言之。合有體諒之道矣。予曰。予以孝理之政。欲爲曲副。而終涉如何。雖不作宰出外。豈無從他祿養之道乎。予意則外除終以爲難矣。
정조 6년 · 강
命海西追捕武士排番。依前擧行。
정조 6년 · 목
左議政洪樂性啓言。卽見黃海監司李敬養狀啓。則以爲追捕武士。更復舊制。而太白山城餉穀。限一千三百石劃給取耗。每朔加料。以爲慰悅之道。前水使李潤慶狀啓則以爲。鄕品白徒之類。元額外別定額數。凡係鄕武任差出之際。必考武士案。如不係名。毋得差出。又以浦邊能解漢語者。每朔各置一人。每年都試。各取優等一人。追捕軍則長淵浦民身役之移送他各邑者。酌量相換。豊川四邑。亦依長淵例爲之。本營別武士之散在各邑者。革罷移定於追捕案。殷松兩邑所在者。以康淵所在中監營屬鄕騎士相換。而追捕武士。若復舊立番。則料米以某樣穀區劃事。竝令廟堂稟處爲請矣。蓋臣意則追捕之勤與不勤。不在於武士之多寡。專在於官長董飭之如何。中間之二分減額。五日排番。亦必有據。而伊後姑無因此生事。則到今遽復舊制。恐生弊端。且加料磨鍊。數雖不多。城餉耗縮。亦不可不念。至於帥臣所論。旣係大更張。則尤不可率爾創。始倂姑置之。依前擧行。而若其瞭望追逐之方。申飭沿海邑守令邊將。嚴立科條。請俾無疏虞之患。予詢大臣將臣。右議政李福源曰。更張最涉重難。勤慢惟在擧行矣。副司直李柱國曰。臣則海西追捕事情。未能詳知。不敢仰達矣。副司直李敬懋曰。更張恐不如仍舊貫董飭矣。從之。
정조 6년 · 강
命海西沿邊十三處居民烟沒役除減。軍役頉下。
정조 6년 · 목
訓鍊大將具善復啓言。海西沿邊唐船出設沒之弊。非但沿民之難支。第帥臣之所論。今欲許施。則不無掣礙之端。且鄕人竝差追捕武士。慮有鄕戰之事。要害十三處居民烟役除減。軍役亦爲頉下。嚴飭道帥臣與邑鎭。瞭望逐捕等節。比前各別擧行似好矣。從之。
정조 6년 · 강
重推黃海監司李敬養。
정조 6년 · 목
左議政洪樂性啓言。聞黃海監司李敬養。前後嚴敎之下。情地惶感。尙不出巡云。春秋行部。法意甚重。不可以一時私義之難安廢焉。請從重推考。申飭發巡。從之。
정조 6년 · 강
命廣州都試。巡審之行。兼爲設行。
정조 6년 · 목
副司直鄭民始啓言。廣州武士。曾有春秋都試居首一人直赴之例。入鎭後無端廢閣。不爲設行。故武士不事決拾。技藝漸不成樣。不但一州之缺望。亦非優恤之本意。且摠戎使在京。而猶爲水原都試。則以守禦使之入鎭。而廣州都試之仍以停廢。殊無意義。守禦使旣有春秋巡審之行。則以此時兼爲設行似好矣。從之。
정조 6년 · 강
命餉廳錢物。戶判上來後。停當稟處。
정조 6년 · 목
副司直鄭民始啓言。砲技。卽山城之長技。而別破陣尤號精鍊。緩急可恃者也。本廳財力。近甚凋殘。廩料本薄。賞試亦稀。旣無激勸之資。漸成厭避之窠。今番巡審時。試以諸技。知者亦少也。雖欲勸獎。財力無辦。而廣州有糧餉廳屯穀。而數亦零星。在廣州得此。足爲別破陣賞試之需。故敢達矣。予詢糧餉廳提調。訓鍊大將具善復曰。戶判旣未上來。臣則不可主斷矣。予曰。餉廳錢物。其數幾何。副司直鄭民始曰。四百餘兩矣。右議政李福源曰。戶判上來後。相議爲之似宜矣。敎以。待戶判上來。相議停當後稟處。
정조 6년 · 강
命山城城堞改築所入鐵物。訓局一千斤。御廳二千斤取用。
정조 6년 · 목
副司直鄭民始啓言。山城城堞。擧皆傷圮。方圖一傡改築。而所入鐵物。無可得之道。諸軍門頗有餘儲云。訓局一千斤。御廳二千斤。請推移取用。從之。
정조 6년 · 강
命山城逋縮穀物蕩減。
정조 6년 · 목
副司直鄭民始啓言。山城餉穀。丁酉反庫後逋欠。限十年之所虧。其間逃故者居多。終無可捧之路。便成痼弊。而軍餉體重。事係民瘼。故敢達矣。敎以。弊旣至此。不可無蠲恤之政。逃故之類。逋縮穀物。特爲蕩減。
정조 6년 · 강
王大妃殿進御人蔘粟米飮。命自今日停止。榻敎也。
정조 6년 · 강
永祐園園上莎草枯損。命政府以下進去奉審。
정조 6년 · 목
禮曹啓言。卽接 永祐園參奉所報。則本 園園上莎草。自卯方至寅方。廣九尺高二尺。子方廣三尺高一尺五寸枯損云。政府以下。依例進去奉審後。請稟處。允之。
정조 6년 · 강
以李★(土+甲)爲大司憲。蔡弘履爲兵曹參判。徐有寧爲右尹。
정조 6년 · 목
敎曰。大司憲前望單子入之。又敎曰。兵曹參判前望單子入之。又敎曰。右尹前望單子入之。
정조 6년 · 강
兵曹。以 謁聖武科初試。今月二十八日推擇啓。
정조 6년 · 목
該曹啓言。 謁聖武科初試吉日。更爲推擇事命下矣。令日官推擇。則今月二十八日爲吉云。請以此日擧行。允之。
정조 6년 · 강
召見奉審大臣及禮堂觀象監繕工監提調于誠正閣。左議政洪樂性。禮曹判書金魯鎭。觀象監提調徐有鄰。繕工監提調鄭尙淳。
정조 6년 · 목
予曰。莎草枯損處果何如耶。樂性曰。臣與禮堂同爲奉審於 園上莎草枯損處。間間稀疏。而以今所見。姑不甚急矣。予曰。莎草之稀疏者。爲風雨所傷而然乎。樂性曰然矣。魯鎭曰。修改日字。以今月二十一日辰時擇出矣。予曰。若未甚急。則日子雖少遲。果無所害耶。魯鎭曰。三月非修改之月也。以二十一日擧行好矣。樂性曰。 丁字閣前簷蓋瓦二箇。當修改矣。予曰。莎草修改時。同爲修改好矣。予謂樂性曰。卿今入相。凡諸廟謨。必須加意夾贊。是予所望於卿者也。樂性曰。臣本無知識。且蔑學術。無一可以籍手事君。而至於廟謨。則臣何敢有一毫可爲之望也。予曰。卿何過辭之至此也。予旣置卿於此任。當以地位貴責望矣。樂性曰。夫用人猶器。器之大者。用之於大。器之小者。用之於小。若以小器用於大器。則烏乎可哉。且臣年齒亦已衰邁。雖欲殫竭駑鈍。實無其望矣。予曰。予之用卿。竊以爲得要也。頃日疏批。亦已言之矣。卿之平日持心。有十分過人處。故得有今日。而數十年立朝。只知有國。不知其他。予果見於卿。故心竊欽歎。而致卿於此任耳。樂性曰。臣聞宰相須用讀書人。蓋常多讀古書。多識往行然後。可以謨猷廊廟。匡濟時艱。而臣平居不接文字。虛散自遣。特一不學無文之人耳。安得論道經邦。對揚我殿下付畀之至意哉。予曰。豈以文爲。有其文者。未必有其實。予則以爲。徒文適足有弊也。樂性曰。古人云。文者載道之器。如臣者。豈可以文與道與論。而旣受此任。識淺文短。則稟啓文字。尙何望其訏謨承弼哉。予曰。卿勿過爲遜讓。善爲廟謨也。
정조 6년 · 강
命廣州餉穀。以府尹專管擧行。
정조 6년 · 목
副司直鄭民始啓言。廣州餉穀分給。則例以本廳將官。差送開封庫官。而餉穀及銷鑰。旣是府尹之主管。則將官去來。反有弊端。此後則革罷將官差送之規。令本府府尹請專管擧行。從之。
정조 6년 · 강
命朴聖漢山訟事。移送京兆。
정조 6년 · 목
刑曹判書徐有鄰啓言。廣州移屬軍官朴聖漢。與京居人李東弼。有山訟事。而守禦使爲判堂時。以其南漢居民有審査之命矣。今則前判堂旣已遞去。係是山訟。請依例移送京兆。從之。
정조 6년 · 강
命館洞橋石。以漢車輸運。
정조 6년 · 목
副司直李柱國啓言。館洞石橋。以臣營字內。看檢造成。戶料兵布雖磨鍊。而運石之節。則以漢車請依例輸運。從之。
정조 6년 · 강
右尹蔡弘履上疏乞郡。賜批。
정조 6년 · 목
批以。宰臣作宰體重。卿其勿辭行公。
정조 6년 · 강
大司成趙尙鎭疏辭新除泮長之任。賜例批。
정조 6년 · 강
敦寧都正李顯永陳疏辭職。賜例批。
정조 6년 · 강
命時囚黃麟采定配。李憲洛議處。呂龜周捧遲晩以聞。
정조 6년 · 목
義禁府啓言。濟州前判官黃麟采原情。泛稱遲晩。請刑推得情。敎以。金永綬之罪。可勝誅哉。白地構誣。戕殺人命。究厥心腸。獰慘甚矣。至如別造訊杖。一日二次。用鞫廳治鞫囚之例。尤何等罔赦之罪犯乎。此獄若不償死。死者之冤。無以慰洩。典則之法。無以遵守。永綬待用刑時。卽爲拿來。具格捧招。按法處斷。此囚縱云爭難於訊推之時。旣不能力挽。又未免合坐。孱劣之罪。烏可逭也。各別重勘後草記。大抵刑人殺人。朝家猶不容隨意低仰。幺麼守宰。焉敢弄法至此。近來法綱漸弛。金永綬濫殺無辜之罪。呂龜周潛幻一律之跡。次第登聞。此外外邑。必多似此無形之類。豈非反隅之一端。爲先枚擧此意。令備局行會諸道。監司之匿不以聞。或曚不覺察者。從後隨現嚴繩。當不後於犯者。預令知悉。另察管下列邑事。文移備局。又啓言。黃麟采杖一百收贖。告身盡行追奪。靑松府流三千里定配。允之。又啓言。咸昌前縣監李憲洛原情。泛稱遲晚。請刑推得情。敎以。除刑推議處。又啓言。陰城前縣監呂龜周原情。泛稱遲晚。請刑推得情。敎以。構出狀草。潛送獄囚一款。雖已遲晚。其受鐶納囑等情節。猶且半吞半吐。究厥情狀。殊甚痛駭。若不直招。則雖値藏刑之時。係是爲民之事。何拘而不卽加刑得情。以此意發問目。更爲嚴問口招。捧遲晩後。修啓目以聞。
정조 6년 · 강
行藥院入診于誠正閣。提調鄭民始。副提調嚴璹。
정조 6년 · 목
請診也。○予進御湯劑。敎吳道絅[炯:I-PERSON]診察脈候。道絅[炯:I-PERSON]曰。進御湯劑。似必有效矣。予曰。此湯劑以何執症也。道絅[炯:I-PERSON]曰。以半夏神曲等材料。略爲加減於不換金正氣散。以爲疏滯淸痰之劑矣。予曰。雖無外氣。而寒粟之症。無時發作。是可悶也。以此湯劑可以調和乎。道絅[炯:I-PERSON]曰。茯令二陳之屬。皆是調和之劑矣。予曰。此湯劑。以加味二陳湯出榻敎。民始曰。湯劑一貼更爲前煎入何如。予曰唯。敎璹煎進。予曰。此湯劑榻敎則置之。
정조 6년 · 강
御明政殿。行文臣製述。讀券官洪樂性金魯鎭蔡弘履。對讀官金宇鎭李在學金魯淳崔台衡。
정조 6년 · 목
具翼善冠袞龍袍。乘輿出賓陽門。詣明政殿。降輿陞座。試官以下行禮訖。以擬唐群臣賀以楊綰爲同平章事制下之日。郭子儀減聲樂黎幹省騶從崔寬毀第舍爲表題。四十不動心爲論題。 予曰。近卜新相。故予有深意而出此題矣。時君世主。不以堯舜自期者。古人有非之者。卿等之輔佐承弼。亦何多讓於古人也。予曰。製表人入東庭。製論人入西庭。予曰。製表人爲幾人乎。承旨徐有防曰。二十三人矣。予曰。科次後勿奏禮畢。降座乘輿。入賓陽門還內。
정조 6년 · 강
有政。吏曹參判金文淳。兵曹判書鄭好仁進。
정조 6년 · 목
敎曰。臺諫有闕。政事當日爲之。江界府使未差之代。今日政各別擇差。○以柳儞爲持平。崔烜李澤徵爲正言。金翊休爲副校理。鄭尙淳爲同義禁。李應爀爲江界府使。兪彥鎬爲知事。吳載純爲同知。趙義鎭爲南道參軍。初仕也。○敎曰。詞訟劇務。委屬可悶。在外亞尹許遞。今日政差出。
정조 6년 · 강
以鄭一祥爲右尹。
정조 6년 · 목
敎曰。右尹前望單子入之。
정조 6년 · 목
表三下副司果尹履相。論三下直講金興弼。表三下副司正字金熙采。
정조 6년 · 강
以洪良浩爲大司憲。前望也。
정조 6년 · 강
戶曹判書金華鎭疏辭新資。賜批。
정조 6년 · 목
批以。際玆乏人。奈又宿研。卿其勿辭。待交龜上來行公。
정조 6년 · 강
命兼春秋曹喜有拿處。
정조 6년 · 강
命書房色司鑰。令攸司科治。
정조 6년 · 강
備局。以慶尙道己亥設賑別單啓。
정조 6년 · 목
備局啓言。戊戌設賑。當考己亥春。依此抄出入啓事命下矣。取考慶尙道己亥春設賑狀啓。饑口數爻及邑鎭堡牧場設賑處多寡。更爲別單書入。
정조 6년 · 강
命時囚呂龜周仍囚。金尙咸捉來取服。
정조 6년 · 목
義禁府啓言。呂龜周依下敎嚴詰。則更招納供。雖不敢全然發明。受鐶一款。終欠別白。究厥所爲。尤極痛駭。請刑推得情。敎以。潛送狀草一款。旣已遲晚。今無可問之端。而受鐶納囑委折。終不直告。此囚姑爲仍囚。所謂金尙咸稱名漢。自刑曹捉來。施威嚴問。慫慂作奸情狀。使之一一納招待。判下。此囚處添問目。嚴問取服。
정조 6년 · 강
命平海前郡守曺遠振等拿處分揀。
정조 6년 · 목
義禁府啓言。因刑曹草記。平海前郡守曺遠振。時郡守鄭聖鵠等。移本府處之事允下矣。遣府羅將請竝拿來。允之。敎以。厥漢兄弟之間。代配物故。有此現發之擧。與無端逃躱有異。失亦不在渠等。以關西人。差除未幾。旋因微事坐遞。殊欠柔遠人之意。拿處特爲分揀。以推考捧傳旨。此後惕念檢察。毋或更抵事。自本府嚴飭。
정조 6년 · 강
命潘光玉獄事。從速錄啓。
정조 6년 · 목
刑曹啓言。洪忠監司李崇祜啓本內。陰城潘金孫査啓云云所供雖有誣罔之罪。而係是爲父訟冤。參酌放送之意。請分付道臣。允之。敎以。潘光玉獄事。道臣傅輕之論。不無意見。卿曹覆啓中完決後。始可議處云云。亦甚端的。雖非用刑之時。具格錄啓。無所不可。以此意行會本道。光玉獄事。如已成獄。使之從速錄啓。
정조 6년 · 강
召見承旨沈念祖趙時偉。戶曹參議徐鼎修于誠正閣。
정조 6년 · 목
予曰。 宗廟 永禧殿 景慕宮修改處。入侍注書[及廳注書:I-POSITION]分往奉審以來。予曰。嶺南昨年歉荒。前所罕有。而又兼水火之災。衆口頷顑。今已經年。九重憂慮。一日靡解。春賑及時。爲守宰者。果能擧行乎。念祖曰。作昨農雖曰失稔。庚子年事。果爲豐登。故民情無繹騷云矣。時偉曰。歉荒之餘。不得不設賑。而比之戊戌。則賑穀之數。極爲不多矣。予曰。當該司謁。令攸司科治。
정조 6년 · 강
命宣傳官閔百履啓螺之任。安橚承傳之任減下。
정조 6년 · 목
敎曰。承傳與啓螺。兼帶之故。擧行自多相妨。況陵幸在近。不可無變通。承傳宣傳官閔百履啓螺之任。啓螺宣傳官安橚承傳之任竝減下。其代卽令該廳書入。
정조 6년 · 강
命曺喜有嚴勘。咸震輝定配。
정조 6년 · 목
因禁府喜有拿囚草記。敎以。論題打白。前所未聞。此亦紀綱所在。其委折嚴問重勘。以懲日後。又啓言。前僉使咸震輝。渠爲鎭將。致使逆孼。擅離配所。以此照律。杖一百收贖。告身盡行追奪。橫城縣徒三年定配所。請依例押送。允之。
정조 6년 · 강
御誠正閣。行晝講。特進官鄭尙淳。同知事徐有寧。承旨尹塾。玉堂洪文泳李敬一。假注書李顕道。記注官金健修。花陽君洪宅夏。正言李澤徵。
정조 6년 · 목
講孟子。○予曰。臺諫有可奏之事則進前。澤徵啓曰。請削職罪人成胤儉。爲先絕島定配。予曰。拘均是伊日三司。一竄一否。豈無所以。不允。
정조 6년 · 강
命承旨尹塾。同義禁除授。
정조 6년 · 목
敎曰。此承旨沈屈可惜。早欲進階。以其出宰時下考之未及蕩滌。迄于今未果矣。釋褐已過數十年。年亦衰邁。何靳收用。右副承旨尹塾。同義禁除授。
정조 6년 · 강
命新除授同義禁尹塾。牌招開坐。
정조 6년 · 목
敎曰。春寒如此。滯囚可悶。禁府開坐。今日爲之。堂上不備。同義禁方在直所。許遞。新除授同義禁。待下批牌招開坐。
정조 6년 · 강
以尹蓍東爲大司諫。
정조 6년 · 목
敎曰。大司諫前望單子入之。
정조 6년 · 강
吏曹判書李命植陳疏辭職。賜批。
정조 6년 · 목
批以。取卿老鍊。卿其勿辭行公。
정조 6년 · 강
有政。吏曹判書李命植。參判金文淳進。
정조 6년 · 목
敎曰。政官牌招開政。新判書批下。一體牌招。○以鄭淵淳爲獻納。鄭尙淳爲左參贊。徐有寧爲禮曹參判。兪彥鎬爲藝文提學。
정조 6년 · 강
領府事金尙喆陳箚。乞解 寶鑑編輯之任。賜批。
정조 6년 · 목
箚略曰。 先朝寶鑑編摩之工。今幸告訖。進獻一節。方竢一道通成書。而以臣鹵莾。雖不足與論於模畵之末。自伏奉檢攝之恩言。心有所感激。義不敢辭遜。不得不參校萬一於纂修之役。而今聞 列朝寶鑑。行且不日完成。以臣筋力。動作行步。輒經辛苦。常禮多闕。臣雖迷暗。豈不知悚惕哉。伏乞勘臣煩瀆之罪。以勵臣分。以安私心焉。批以。 寶鑑編輯。今幾告訖。卿等董事之勞。實所嘉嘆。進呈日字在卽。何必更委他大臣檢攝。尾陳云云。尤屬過當。卿須安心勿辭。着意檢攝。以爲從速竣完之地。仍命遣史官傳諭。
정조 6년 · 강
命時囚曺喜有等議處。李憲洛定配。
정조 6년 · 목
義禁府啓言。兼春秋曹喜有原情。泛稱遲晩。請刑推得情。敎以。除刑推議處。又啓言。咸昌前縣監朴光晦原情。泛稱遲晚。請刑推得情。敎以。除刑推議處。又啓言。咸昌前縣監李憲洛。身爲守令。莫重國穀。單石代捧。揆以法例。俱極痛駭。竝以此照律。罪告身盡行追奪。徒三年蔚珍縣定配。五年禁錮。請依例押送。允之。
정조 6년 · 강
遣承旨詣 宗廟 景慕宮。奉審摘奸。
정조 6년 · 강
召見承旨徐有防趙時偉于誠正閣。
정조 6년 · 목
予曰。予以嶺南飢荒。每切宵旰之憂。設賑邑飢民。能無浮黃之患耶。時偉曰。臣兄方巡到右沿。而幸無浮黃之民云矣。
정조 6년 · 강
命大學講義。卽爲上送。
정조 6년 · 목
敎曰。大學講義。向有抄節編摩之命矣。其間如已修置。卽爲上送之意。下諭于一提學處。論語講義繼此編緝事。一體下諭。
정조 6년 · 강
命諡坐今日擧行。政府磨勘。明日爲之。
정조 6년 · 목
敎曰。雖値齋戒。諡坐今日擧行。政府磨勘。亦令明日爲之。
정조 6년 · 강
命外奎章閣修葺。待畢役狀聞。
정조 6년 · 목
敎曰。外奎章閣修葺。今已就訖乎。三間工役。不必多費日子。莫重 册寶奉安。因此稽滯。事甚欠敬。待畢役卽爲狀聞事。下諭于江華留守處。
정조 6년 · 목
敎曰。院中只有三承宣。極爲苟艱。左承旨方有金吾劇務。今日不爲仕進。許遞。與未差之代。政官牌招開政。○敎曰。應敎未差之代。今日政差出。待下批牌招會坐。大臣議諡體重。政官[府:I-POSITION]磨勘亦卽爲之。敎曰。諡坐有命。署經然後。可以磨勘。而兩司諸臺皆在外。不得擧行云。竝許遞。今日政差出。待下批牌招署經。○敎曰。俄因鍾城府使內移事。有今日政差代之命矣。以有闕代盡爲差出誤傳云。司謁從重推考。旣有署經之命。而諫長末望點下。意欲內移。在外大司諫許遞。亦令今日政差出。○以沈觀之鄭志儉爲承旨。柳炯爲大司諫。尹長烈爲司諫。李宗燮宋銓爲掌令。徐美修林道浩爲持平。徐有成爲副應敎。尹尙東爲副修撰。金載瓚爲檢詳。再政鄭淵淳爲應敎。李鼎揆爲校理。金履正爲修撰。李惠祚爲鍾城府使。趙鼎鎭爲大司諫。○敎曰。新除兩司或在外或差祭。無以備員署經竝許遞。今日政差出。又敎曰。都事之同道人勿差。曾有 先朝飭敎。以家爲官。以私妨公爲敎矣。近來銓曹。多不遵行。至於今日政。兩都事望筒。以本道人首擬。事涉不察。事在襲謬。銓官姑不問備問。原望筒幷勿施。更爲擬入。此後俾勿如是之意。另飭銓曹。○以奇彥鼎爲司諫。尹萬東爲掌令。姜垣爲持平。
정조 6년 · 강
以金翊休爲獻納。申應顯爲承旨。
정조 6년 · 목
敎曰。獻納及承旨前望單子入之。